
A szepszis patomechanizmusában szerepet játszó genetikai elemek azonosítása

Bevezetés: A szepszis a gazdaszervezet fertőzésre adott szabályozatlan válaszreakciója, mely életet veszélyeztető, több szervet érintő működészavar. Etiológiai terápia nem áll rendelkezésre, előfordulását és mortalitását tekintve komoly klinikai probléma. Célunk a Gram-negatív (lipopoliszacharid; LPS) szepszis patológiájának feltárása, illetve egy transzgenikus állatmodell létrehozása, amely farmakológiai kutatásokban használható. A szepszis-modellünkben heves intravaszkuláris koaguláció figyelhető meg, amelyhez a Serpin fehérjék is hozzájárulnak. Ezen proteáz-inhibitorok genetikai és epigenetikai szabályozó kaszkádjában fontos DNS elemek és epigenetikai faktorok azonosítására és funkcionális analízisére fókuszáltunk.

Módszerek: Munkánkhoz az LPS-indukálta egér szepszis-modellt használtuk. Kontroll, 3, 6 és 12 órás LPS-kezelést követően az egerek májából össz-RNS-t tisztítottunk és új generációs szekvenálással (RNS-Seq) vizsgáltuk a génexpressziós változásokat. Az RNS-Seq adatok megerősítése reverz-transzkripciós kvantitatív PCR-rel történt. A miRNS-155 gén transzkripciójában fontos genetikai elemeket (a gén promóterét és négy potenciális enhancerét) a Luciferáz riportergénnel fuzionáltattuk. A rekombináns plazmidokat eukarióta sejtekbe juttattuk és Luciferáz aktivitást mértünk. A Serpina5 fehérje expresszióját immunhisztokémiai módszerrel vizsgáltuk.

Eredmények: RNS-Seq analízis alapján a miRNS-155 és a Serpinek mutatták a legnagyobb génexpressziós emelkedést a szepszis-modellben. Ugyanakkor, a Polycomb Represszív Komplex 1-2 (PRC1-2) gének expressziója csökkent. A funkcionális analízisekben, tranziens expressziós kísérletekben, a vizsgált promóter nem szignifikánsan befolyásolta a Luciferáz gén átírását, azonban az enhancerek mutattak szepszis-specifikus működést. A Serpina5 fehérje LPS-függő fokozott expresszióját immunhisztokémiai vizsgálat is megerősítette.

Megbeszélés: A Serpin gének expresszióját a PRC1-2 fehérjék csökkentik. A miRNS-155 befolyásolja a PRC2 Jarid2 alegységének szintjét. A szepszis következtében emelkedik a miRNS-155 szintje, amely zavarja a Polycomb fehérjék működését. A szepszis-függő enhancer azonosításával olyan állatmodell fejleszthető, amely szepszis terápiák hatékonyságának vizsgálatát teszi lehetővé.



